རྫིང་འགག་རྒྱལ་པོ་སོཊ་ལ་གནང་བའི་ཆབ་ཤོག
རྫིང་འགག་རྒྱལ་པོ་ལ་གནང་བ་ནི། །ཨོཾ་སྭ་སྟི། རྒྱལ་ཀུན་མཁྱེན་བརྩེའི་ཆུ་གཏེར་ལས་འོངས་སྤངས་རྟོགས་ཆ་ཤས་ཡོངས་སུ་གང་། །དྲེགས་ལྡན་མགྲིན་སྔོན་རལ་བར་ངལ་གསོ་མཚན་དཔེ་རི་དྭགས་གཟུགས་ཀྱིས་མཛེས། །འཕྲིན་ལས་འོད་དཀར་ཅི་ཡང་འགྱེད་པས་ཕན་བདེའི་ཀུ་མུད་ཁ་འབྱེད་པ། །འཆི་བདག་ཀུན་འཇོམས་ཡིད་བཞིན་འཁོར་ལོས་དེང་འདིར་བཀྲ་ཤིས་ཆར་དུ་སྙིལ། །མཐོ་རིས་རིགས་ཀྱི་རྩ་བ་རབ་བརྟན་དཔལ་འབྱོར་ཡལ་ག་སྟོང་དང་ལྡན། །ཕན་བདེའི་གྲིབ་བསིལ་ཕྱོགས་བརྒྱར་གཡོ་བས་སྐྱེ་དགུའི་ཡིད་ཀྱི་གདུང་བ་སེལ། །དགེ་བཅུའི་ཁྲིམས་ཀྱི་མེ་ཏོག་རབ་གསལ་ལོངས་སྤྱོད་འབྲས་བུའི་ཁུར་གྱིས་དུད། །འཁོར་འབངས་འཆི་མེད་ཚོགས་ཀྱི་རོལ་གནས་མི་དབང་དཔག་བསམ་ལྗོན་པའི་དྲུང་། །དྲི་མེད་ཡིད་ཀྱི་མཚོ་ནང་དུ། །བློ་གྲོས་ངང་པའི་ན་ཆུང་ནི། །ཀུན་དགའི་གཤོག་རླབས་གཡོ་བཞིན་དུ། །ཞུ་མཆིད་དབྱངས་སྙན་འདི་ལྟར་སྒྲོགས། །སྲིད་གསུམ་ལྷ་མིས་མཆོད་འོས་ཐུབ་པའི་བསྟན། །དེ་འཛིན་སྐྱེས་བུ་གང་དག་ལུས་ཅན་གྱི། །ཕན་བདེའི་རྩ་བར་དགོངས་ནས་འདིར་བྱོན་ཏེ། །གུས་མཆོད་མཛད་པར་སྤྲོ་དགའ་ལྷག་པར་བརྟས། །དེ་ལྟར་མཆོད་ཡོན་ཞལ་འཛོམ་དགའ་སྟོན་གྱི། །སྐྱེས་བཟང་དབྱར་གྱི་སྤྲིན་བཞིན་སྤྲོ་འོས་ཡང་། །བཤུལ་ལམ་ཉིད་དུ་སོང་གཤིས་བརྡའ་མཚོན་ཙམ། །ཕུལ་འདིར་སྤྱན་རས་ཡུད་ཙམ་གཡོ་བར་འཚལ། །རྟེན་མཚོན་པར་མཛོད་བཏགས། གོས་ཆེན་དམར་པོ་གསེར་མ་མེ་ཏོག་མ་ཡུག །གོས་ཆེན་ཇུས་མ་སེར་པོ་ཡུག །ཝ་དམར་གྱི་པགས་པ། པུ་ལ་ཧ་རི། ཧ་སག་ལྗང་ཁུ་བུབས། ཕྲུག་སྔོ་ཐིག་བུབས། ཕྲུག་དམར་པོ་བུབས། ཆིབས་ཆེན་སྔོན་པོ་འགྲོས་མ་གཅིག་བཅས་དགུ་ཚན་གཅིག་ཕུལ།